  Виталий Пронин Али хозяйствоосын вордо 105 сюрс 844 скал, кылем арынлэсь со 1 сюрс 264 йырлы ичигес.Арлы быдэ 1 миллион тонна йӧл кыскыны косэмын Правительство гурт хозяйствоос азе ужпум пуктӥз: йӧл кысконэз матысь 4 ар ӵоже вуттоно араз 1 миллион тоннаозь. 2014-тӥ ар понна 749 сюрс тонна 286 килограмм люкаськиз. Быгатомы-а та лыдпуслэсь вылӥе тэтчыны? Бадӟым ужпум Правительстволэн Тӧроез Виктор Савельев верамъя, чакламын котькуд гуртэ сямен 200-400 йырлы фермаос ӝутыны. Соку 1 миллион тонна йӧл кыскыны пӧрмытомы, шуэ. Калыклы, эсьма, уж но кылдоз, гуртъёс но быремысь дугдозы. Переработкаен вырисьёс но тамында йӧлэз вормом, шуо. Но туннэ югдур мӧзмытгес ик. Хозяйствоос вордо 105 сюрс 844 скал. 2014-тӥ арен ӵошатоно ке, туэ 1 сюрс 264 пудо пурт улэ кошкемын. Фермер хозяйствоос гинэ пудо лыдзэс йылтыны пӧрмытӥзы - 400 йырлы! Оло, бадӟымесь хозяйствоос дугдӥзы ни лыдпус сьӧры уйиськемысь? Оло, гидъёссы сотэк но тыроесь? - Уноез гидъёс туннэ тупатъямез кулэ каро. Ваньмыз сямен 1980-тӥ аръёсы пуктэмын уго, - шуэ гурт хозяйствоя но сиён-юонъя министрлэн воштӥсез Евгений Шкарупа. - Выльдӥськон ужъёс мыно ик, но туж каллен. Асьмелы кулэ туала куронъёслы тупась, 50 арлы гидъёс лэсьтыны. Кыедзэ гинэ но кытчы карон пумысен йыр медаз висьы - переработка сярысь малпаськоно, - шуэ гурт хозяйствоя но сиён-юонъя министрлэн воштӥсез Евгений Шкарупа. - Зэм, ар ӵоже пудо вандӥськиз ик. Но нуналлы быдэ йӧл кысконэз ӧм уськытэ ук. Кылем арын котькуд скаллэсь шорлыдын 5 сюрс килограмм йӧл басьтӥмы. Огъя йӧл поттон 5,3 процентлы уногес луиз. Озьыен, вандӥськемын начар пудо. Умойзэ нокин уз быдты. Соин али кадь ик 5 сюрс килограмм котькуд скаллэсь кыскимы ке, 1 миллион тонна люканы йӧл быгатомы. Пудо йырез йылтоно на. Ӟеч выжыысь скал басьтыны туннэ государство юрттэ: 1 йырлы 26 сюрс манет висъя. Зэм, огез 100 сюрс манет котыр сылэ. Соиз но вань на: 2 сюрс 800 йырлы сяна юрттэт уз луы - луонлыкъёс ӧвӧлгес. Нош асьмелы ичизэ 10 сюрс йырлы пудо уллёез йылтоно. Но туала арын шаерысьтымы золэсь хозяйствоос юрттэттэк но рос-прос ужаны дасесь. Кылдэ на мукет юан: уногес кыскон сьӧры уйиськыса, йӧллэсь ӟечлыксэ ум ыштэ-а? Берло 2 ар ӵоже йӧллэн наплыкез но белокез Удмурт шаерын воксё уг будо. Лыдпусъёслы осконо ке, наплыкез туннэ 3,72 процент, белокез - 3,1. Музон улосъёсын та лыдпус вазенгес 3,86 но 3,15 процент луиз ни. Кылсярысь, артысь Киров улосын ик та ласянь синмаськымон ужало. Россиысь гурт удысъя министр Николай Фёдоров, кылем гужем Иже вуылыкуз, та сярысь малпаськыны куриз ни ук. Асьмеос ӟечлыксэ умоятыны ум быгатэ ни - музъемъёсмы начаресь, шуэ Вавож ёросысь тужгес бадӟыменыз хозяйствоен - «Колосэн» - кивалтӥсь, Кун Кенешысь депутат Владимир Красильников. Пудоез утялтоз робот? - Хозяйствоос азе пуктэм ужпум сокем быдэстонтэм ӧвӧл, - шуэ Владимир Красильников. - 200 йырлы чаклам одӥг туала ферма усе 20 миллион манет тыр. Милям хозяйствомылы та воксё но бадӟым лыдпус ӧвӧл. Но туала арын мукет эшшо но бадӟымгес йыр висён вань: ӟеч кадръёс уг тырмо, специалистъёс лябесь. Быдэс республикаетӥ умой кадръёс утчаськомы - ӧвӧл. Со сяна, куд-ог ужасьёслы номыр кулэ ӧвӧл, асьсэ удысазы кузё луыны но кыл кутыны мылзы уг поты, асьсэзыс наёмнойёсын гинэ лыдъяло. Ваньмыз предлы гинэ кулэ, кожалод. Сыӵе югдурын секытгес берганы. Кадръёслы ёрмон бадӟым. Кылсярысь, кылем арын Ижысь гурт удысъя академие Алнаш ёрос администрацилэн направлениеныз пыриз 2 мурт, районэ берытскиз 1-ез. Но со воксё но направлениен дышетскымтэ адями. Нош ёросын пудо утёнэн югдур секыт. Кылем арын 403 йыр скалзэс вандӥзы. - Пудо йырез йылтоно шуыса ужпум пуктэмын. Арлы быдэ 3-4 процентлы ке но сюроез йылтоно, шуэмын. Та арысен минусэн ум ужалэ ни, - вера Алнаш ёросысь гурт удысъя управлениен кивалтӥсь Владимир Медведев. - Али «Писеевское» но «Решительный» хозяйствоос выль гид ӝуто. Быдэн 400 йырлы чакламын со. Мукетъёсызлэн но пуктӥськон борды басьтӥськыны мылкыдъёссы вань. Но суй-пыдзы юскиськемын ай. Кредитэ пырытэк уг луы ук, нош процентъёс али вормонтэм бадӟымесь. Но куд-ог хозяйствоосын кивалтӥсьёс Голландие но, Татарие но ветлӥзы, адӟизы, кыӵеесь отын фермаос, кызьы ужало. Фермае ужаны егитъёс уг лыкто ни бере, азьланяз малпаськоно луоз ни гидъёсты быдэсак механизировать карон сярысь. Отӥяз скалъёсты роботъёс кыскизы ке, нокин уз паймы ни, дыр. Егит специалистъёс уго ужаны ӧз кутске на, гидэ ӧз ик кожалэ на, соку ик юало: квартира сётоды-а, кудбыдӟа уждун луоз. Лыктӥсез но берен кошке ай. Нош уноезлэн хозяйствоослэн сэрег висъяны луонлыксы ӧвӧл. Али ужпум пуктӥськомы служебной квартираос ӝутон сярысь. Туннэ Удмурт шаерын улӥсьёс йӧллы уг ёрмо - кулэезлэсь 40 процентлы уногес йӧл поттӥськомы. Но йӧл бордысь ик уксё потэ. Соин но сое эшшо йылтыны чакламын. Али асьме заводъёсмы йӧл но солэсь лэсьтэм сиёнэз 50 улосэ келяло. Елена Сараматова Туспуктӥз Александр Горбунов Теги: гуртудыс  